b'\n_START_ARTICLE_\nIoan Petru Culianu\n_START_SECTION_\nFamilia Culianu\n_START_PARAGRAPH_\nFamilia Culianu are r\xc4\x83d\xc4\x83cini arom\xc3\xa2ne, venind din Macedonia (provincie a Imperiului Otoman) \xc3\xaen Moldova pe la 1700. Str\xc4\x83bunicul patern al lui Ioan Petru Culianu, matematicianul Neculai Culianu, junimist, apropiat al lui Titu Maiorescu, a fost rector al Universit\xc4\x83\xc8\x9bii din Ia\xc8\x99i [(1880-1898]). La \xc3\xaenceputul sec. XX, boierii Culianu erau universitari, agricultori, oameni politici. Familia se \xc3\xaenrudea cu Garabet Ibr\xc4\x83ileanu, Paul Zarifopol, Zizi Lambrino \xc8\x99i Mihail Sadoveanu. Bunicul din partea mamei, Petru Bogdan, \xc3\xaentemeietorul primei catedre de chimie fizic\xc4\x83 din \xc8\x9bar\xc4\x83, a fost profesor la Universitatea din Ia\xc8\x99i, fiind alternativ rector \xc8\x99i prorector al aceleia\xc8\x99i Universit\xc4\x83\xc8\x9bi \xc3\xaentre 1926 \xc8\x99i 1940.\n_START_SECTION_\nCopil\xc4\x83ria \xc8\x99i adolescen\xc8\x9ba\n_START_PARAGRAPH_\nIoan Petru Culianu s-a n\xc4\x83scut la Ia\xc8\x99i, fiind al doilea copil al Elenei Bogdan, profesor de chimie anorganic\xc4\x83 la UAIC, \xc8\x99i al lui Sergiu-Andrei Culianu, avocat \xc8\x99i profesor ie\xc8\x99ean. \xc3\x8entre septembrie 1956 \xc8\x99i iulie 1967, Ioan Petru Culianu urmeaz\xc4\x83 cursul primar, gimnaziul \xc8\x99i liceul la \xc8\x99coala \xe2\x80\x9eVasile Alecsandri\xe2\x80\x9d (care func\xc8\x9bioneaz\xc4\x83 \xc3\xaen acest interval \xc3\xaen fostele case Alecsandri, \xc3\xaen apropierea Facult\xc4\x83\xc8\x9bii de Medicin\xc4\x83).\n_START_SECTION_\nStudent \xc3\xaen Bucure\xc8\x99ti\n_START_PARAGRAPH_\nIoan Petru Culianu s-a mutat \xc3\xaen 1967 la Bucure\xc8\x99ti pentru a urma Facultatea de Litere a Universit\xc4\x83\xc8\x9bii din Bucure\xc8\x99ti. Str\xc4\x83mutarea a fost dureroas\xc4\x83, chiar el m\xc4\x83rturisind \xc3\xaen volumul \xe2\x80\x9eP\xc4\x83catul \xc3\xaempotriva spiritului\xe2\x80\x9d c\xc4\x83 a fost o experien\xc8\x9b\xc4\x83 dur\xc4\x83 care l-a f\xc4\x83cut apoi s\xc4\x83 se poat\xc4\x83 adapta cu u\xc8\x99urin\xc8\x9b\xc4\x83 oriunde \xc3\xaen lume. A absolvit sec\xc8\x9bia de italian\xc4\x83 cu teza \xe2\x80\x9eMarsilio Ficino \xc8\x99i platonismul \xc3\xaen Rena\xc8\x99tere\xe2\x80\x9d. A fost coleg cu Silviu Angelescu, Victor Ivanovici, Dumitru Radu Popa, \xc8\x98erban Anghelescu, prieten cu Dorin Liviu Zaharia. O influen\xc8\x9b\xc4\x83 deosebit\xc4\x83 asupra lui Ioan Petru a avut-o profesorul Cicerone Poghirc, un adev\xc4\x83rat mentor al s\xc4\x83u.\n_START_SECTION_\nExil \xc3\xaen Italia\n_START_PARAGRAPH_\nFiind membru PCR, prime\xc8\x99te o burs\xc4\x83 \xc8\x99i reu\xc8\x99e\xc8\x99te s\xc4\x83 plece, \xc3\xaen iulie 1972, la cursurile de var\xc4\x83 de la Perugia, Italia. Dup\xc4\x83 terminarea bursei solicit\xc4\x83 azil politic. Ca urmare, este internat \xc3\xaentr-un lag\xc4\x83r de refugia\xc8\x9bi din Latina unde sufer\xc4\x83 o depresie sever\xc4\x83, av\xc3\xa2nd chiar o tentativ\xc4\x83 de sinucidere. \xc3\x8entre 1973 - 1976 studiaz\xc4\x83 istoria religiilor la Universit\xc3\xa0 Cattolica del Sacro Cuore din Milano unde, sub \xc3\xaendrumarea profesorului Ugo Bianchi, scrie o lucrare de licen\xc8\x9b\xc4\x83 despre gnosticismul \xc3\xaen viziunea lui Hans Jonas (Gnosticismo e pensiero moderno: H. Jonas).\n_START_SECTION_\nOlanda\n_START_PARAGRAPH_\n\xc3\x8en 1976 s-a stabilit \xc3\xaen Groningen, Olanda, unde va sta doisprezece ani , angajat \xc3\xaent\xc3\xa2i ca asistent de rom\xc3\xa2n\xc4\x83 \xc8\x99i din 1986 (v. scrisoarea lui Culianu c\xc4\x83tre Mircea Eliade din 14 ian. 1986) pe post de conferen\xc8\x9biar (Associate Professor) la catedra de limbi romanice a lui Noomen. Perioada aceasta a fost deosebit de prolific\xc4\x83: dou\xc4\x83zeci \xc8\x99i \xc8\x99ase de studii, \xc8\x99aizeci \xc8\x99i patru de articole \xc8\x99i recenzii, patru c\xc4\x83r\xc8\x9bi de specialitate despre religii.\n_START_SECTION_\nSUA\n_START_PARAGRAPH_\nA plecat \xc3\xaen SUA \xc3\xaen 1986, chemat \xc3\xaent\xc3\xa2i ca visiting professor, apoi ca profesor titular la Chicago Divinity School, institu\xc8\x9bie a Universit\xc4\x83\xc8\x9bii din Chicago. Se logode\xc8\x99te cu Hillary Wiesner.\n_START_SECTION_\nAsasinarea\n_START_PARAGRAPH_\n\xc3\x8en ce prive\xc8\x99te mobilul crimei, scenariul cu cea mai mare "priz\xc4\x83" a fost acela c\xc4\x83 profesorul Culianu a fost asasinat din cauza criticilor aduse Guvernului Rom\xc3\xa2n, el afirm\xc3\xa2nd \xc3\xaen mai multe r\xc3\xa2nduri c\xc4\x83 Securitatea \xc3\xaenc\xc4\x83 func\xc8\x9bioneaz\xc4\x83 ca parte a Serviciului Rom\xc3\xa2n de Informa\xc8\x9bii, de\xc8\x99i oficialii rom\xc3\xa2ni sus\xc8\x9bineau c\xc4\x83 a fost desfiin\xc8\x9bat\xc4\x83 \xc3\xaen timpul Revolu\xc8\x9biei. In cateva zile..._NEWLINE_Crima nu poate fi elucidata probabil din cauza democra\xc8\x9biei americane, unde armele sant de\xc8\x9binute prea usor de persoane influente sau nu. _NEWLINE_Discipolul lui Mircea Eliade continuase la catedra acestuia studiul in Istoria religiilor, scriind impreuna, printre multe dintre lucrari, dic\xc8\x9bionarul religiilor monoteiste si non monoteiste. _NEWLINE_Scenarii de mai t\xc3\xa2rziu, au r\xc4\x83mas, de asemenea, neelucidate in totalitate.\n_START_SECTION_\nCariera universitar\xc4\x83\n_START_PARAGRAPH_\nDoctorat de Stat la Sorbona (Paris IV) \xc3\xaen ianuarie 1987, cu teza Recherches sur les dualismes d\'Occident. Analyse de leurs principaux mythes, sub conducerea profesorului Michel Meslin care dezvolt\xc4\x83 lucrarea (de doctorat ciclu III, necesar pentru \xc3\xaenscrierea la doctoratul de stat) despre gnosticism, sus\xc8\x9binut\xc4\x83 cu un juriu al c\xc4\x83rui pre\xc8\x99edinte a fost Mircea Eliade. _NEWLINE_Mircea Eliade \xc3\xaei aranjeaz\xc4\x83 s\xc4\x83 \xc8\x9bin\xc4\x83 dou\xc4\x83 conferin\xc8\x9be la Chicago \xc3\xaen 1986 (v. Dialoguri \xc3\xaentrerupte, Polirom, Ia\xc8\x99i, 2007), chemat ca visiting professor. \xc3\x8en aceea\xc8\x99i calitate de visiting professor mai \xc8\x9bine dou\xc4\x83 conferin\xc8\x9be la Chicago Divinity School \xc3\xaen 1987 dup\xc4\x83 ce ob\xc8\x9bine doctoratul de Stat de la Sorbona. \xc3\x8en 27 octombrie 1988 particip\xc4\x83 la Workshop on Ancient and Medieval Rhetoric la Chicago (v. L.A.I, 18 mai 1992, p.\xc2\xa07, bio-bibliografia scris\xc4\x83 de Culianu \xc3\xaen noiembrie 1990 \xc3\xaen vederea angaj\xc4\x83rii ca profesor asociat) la Chicago Divinity School. \xc3\x8en 14 ianuarie 1989 particip\xc4\x83 la seminarul \'Utopia\' organizat de Committee on Continuing Education, Univ. Chicago, iar pe 12 februarie 1989 conferen\xc8\x9biaz\xc4\x83 \xc3\xaen Italia despre Orient \xc8\x99i Occident (la Assisi) \xc8\x99i despre istoria religiilor la Roma (13 februarie 1989). \xc3\x8en 1990 \xc8\x9bine dou\xc4\x83 conferin\xc8\x9be ca visiting professor la Chicago (pe 23 ianuarie \xc8\x99i pe 9 februarie apoi \xc3\xaen Italia, pe 9 aprilie 1990 la Siena-Arezzo despre Mythanalisis. In ultimul s\xc4\x83u an de via\xc8\x9b\xc4\x83, pe 20 aprilie 1991 particip\xc4\x83 la un colocviu la Cornell University cu lucrarea The body in Western Civilization. A survey of Recent Literature (v. bio-bibliografia lui Culianu \xc3\xaen L.A.I. din 18 mai 1992, p.\xc2\xa07). _NEWLINE_Specializat \xc3\xaen gnosticism, cre\xc8\x99tinism timpuriu, istoria \xc8\x99i cultura Rena\xc8\x99terii, este autorul a trei c\xc4\x83r\xc8\x9bi publicate cu ajutorul lui Mircea Eliade la mari edituri din Fran\xc8\x9ba \xc8\x99i Italia, traduse apoi \xc3\xaen englez\xc4\x83: Eros et magie \xc3\xa0 la Renaissance. 1484 1984, The Tree of Gnosis: Gnostic Mythology from Early Christianity to Modern Nihilism 1992 sau Out of this World. Otherworldly Journeys from Gilgamesh to Albert Einstein 1991.\n_START_SECTION_\nImplicare civic\xc4\x83\n_START_PARAGRAPH_\nDe\xc8\x99i membru PCR la plecarea din \xc8\x9bar\xc4\x83 \xc8\x99i apropiat al \xe2\x80\x9eRed Brigades\xe2\x80\x9d prin iubita sa, Paola, pentru scurt timp arestat\xc4\x83 \xc3\xaen 1977 \xc3\xaentr-o afacere de procurare de arme (v. Dialoguri \xc3\xaentrerupte, 2007), Culianu a fost un critic foarte dur \xc8\x99i lucid al regimului politic comunist iar dup\xc4\x83 decembrie 1989 a atacat virulent regimul neocomunist al lui Ion Iliescu (consider\xc3\xa2nd revolu\xc8\x9bia drept o lovitur\xc4\x83 de stat pus\xc4\x83 la cale \xc3\xaen primul r\xc3\xa2nd de KGB, care i-a sprijinit pe beneficiarii ei ulteriori). Documentele aflate \xc3\xaen arhiva Securit\xc4\x83\xc8\x9bii au ar\xc4\x83tat c\xc4\x83 monitorizarea informativ\xc4\x83 a lui Culianu a continuat \xc8\x99i \xc3\xaen anii \xc2\xb470-\xc2\xb480, dup\xc4\x83 emigrarea sa \xc3\xaen Occident, \xc3\xaen dosarul CNSAS exist\xc3\xa2nd rapoarte despre el datate din 1973 sau 1984 - 1985, perioade \xc3\xaen care se afla \xc3\xaen lag\xc4\x83rul de refugia\xc8\x9bi de la Latina \xc8\x99i, respectiv, \xc3\xaen Olanda, la Groningen._NEWLINE_Ioan Petru Culianu a scris numeroase articole de tent\xc4\x83 politic\xc4\x83 pe care le-a publicat \xc3\xaen s\xc4\x83pt\xc4\x83m\xc3\xa2nalul Lumea liber\xc4\x83 rom\xc3\xa2neasc\xc4\x83 din New York (adunate postum \xc3\xaen volumul P\xc4\x83catul \xc3\xaempotriva spiritului), articole \xc3\xaempotriva statului totalitarist, fie el comunist, fie fascist. Mi\xc8\x99carea legionar\xc4\x83 a fost de asemenea o \xc8\x9bint\xc4\x83 a sa, ironiz\xc3\xa2nd-o \xc3\xaen nuvela \xe2\x80\x9eJormania\xe2\x80\x9d drept \xe2\x80\x9eGarda de Lemn\xe2\x80\x9d.'